**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax.: (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2023. június 28.-i rendkívüli, nyílt képviselő-testületi üléséről***

*A jegyzőkönyv 115-119-ig számozott oldalt tartalmaz.*

**J E G Y Z Ő K Ö N Y V**

Készült: 2023. június 28-án Kerecsend Község Önkormányzata Képviselő-testületének rendkívüli képviselő-testületi ülésén (Kerecsend, Fő u. 55., 16.00 óra)

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Nagy Ferenc képviselő

Fónad István képviselő

Békési Eszter jegyzőkönyvvezető

*NAPIRENDEK*

1. Védőnői ingatlan és ingóságok átadása tárgyú megállapodás tervezete

előadó: dr. Szász Kata jegyző

**Az ülésen elfogadott határozatok:**

|  |  |
| --- | --- |
| 59/2023. (VI.28.) határozat | Védőnő szolgálat megállapodás módosító határozat |

**Sári László polgármester**

Köszöntök mindenkit a mai rendkívüli testületi-ülésünkön. Megállapítom, hogy határozatképesek vagyunk. A védőnői szolgálat július 1-től átkerült állami fenntartásba. Nekünk partnerünk a Markoth Ferenc kórház, és küldtek nekünk egy szerződést, amit mi ilyen formán nem szeretnénk aláírni.

**dr. Szász Kata jegyző**

Ezt a megállapodást megelőzte számos megkeresés a kórház részéről, bekérték a két védőnő adatait, munkaviszonyukra vonatkozó adatokat, ingóságokról leltárt, mi milyen vagyoni értéket képvisel. Beküldtünk minden adatot és ezután érkezett ez a megállapodás. Ez került kiküldésre, illetve a mellékelt levél.

**Forgácsné Román Rita alpolgármester**

A rezsire vonatkozóan is kértek?

**dr. Szász Kata jegyző**

Igen, minden költségről kértek adatot. Azt is meg kellett határozni, hogy egy 2015-ben vásárolt mérlegre milyen értéket írunk rá.

**Forgácsné Román Rita alpolgármester**

Szerintük ez a bruttó 40 ezer forint elegendő?

**dr. Szász Kata jegyző**

30 + 10 ezer forint, mert 2 körzet van.

**Forgácsné Román Rita alpolgármester**

A demjéni védőnői szolgálat ugyanilyen megkeresést kapott, vagy csak Kerecsend, mivel mi látjuk el a Demjéni védőnői szolgálatot is?

**dr. Szász Kata jegyző**

Ez a megállapodás csak a szolgálati helyiségére, az ingóságokra vonatkozik. Mi a védőnőket július 1. napjával áthelyezzük az Egri Markoth Ferenc kórházhoz, ott folytatódik a munkajogviszonyuk, nálunk megszűnik.

**Forgácsné Román Rita alpolgármester**

Őket megkérdezte valaki? Vagy mozgósítva lesznek, ha pl tartósan védőnő hiány van, valamelyik környező településen, akkor át lesz az egyikük irányítva oda, a másik vigye mindkét körzetet?

**dr. Szász Kata jegyző**

Voltak előzetes tájékoztatások, de nem tudtak semmi konkrétumot. Most az áthelyezés csak a települési védőnőkre vonatkozik, az iskola védőnők december 31-ig maradnak, így 1/4 –ed részben nálunk maradnak. A megállapodás minden költséget az önkormányzat számára szeretne átterhelni, egyedül, amit átvállalnak a postai küldemények költségét és mobil használatot, de csak a sim kártyát. Ezt az átalány díjat is 60 napos fizetési határidővel szeretnék kifizetni.

**Forgácsné Román Rita alpolgármester**

Mi arra a reális esély, hogy ezt a bruttó 100 000 Ft-ot jóváhagyják?

**Sári László polgármester**

Számukra is kötelesség, hogy ez a szerződés létrejöjjön.

**dr. Szász Kata jegyző**

A törvény arról rendelkezik, hogy nekünk át kell adnunk a védőnőket és a védőnői szolgálati rendelőjét ingyenes használatba kell adnunk. De arról nem rendelkezik a törvény, hogy a többi költség kit terhel, ezért van, hogy kórházanként eltérő a rendelkezés. A legtöbb helyen a rezsiköltséget és a takarítást átvállalták, valahol a karbantartást is.

**Forgácsné Román Rita alpolgármester**

Abból a helyzetből szerencsések vagyunk, hogy új a védőnői rendelő.

**dr. Szász Kata jegyző**

Ezeket nekünk úgy kell átadni, hogy innentől már nem az önkormányzat használja. Kérdéses például, hogy jövőre a kórház engedi-e a szűrővizsgálatokat, vagy a rendezvényt.

**Forgácsné Román Rita alpolgármester**

A szombatihoz hasonló egészségnap sem rendezhető?

**dr. Szász Kata jegyző**

A kórház engedélyével.

Nekünk a decemberi állapotban kell átadnunk mindent.

**Sári László polgármester**

Oda kell tennünk egy módosítást, magasabb költség térítéssel, és én beletenném azt is, hogy évi kétszeri szűrővizsgálatra, egészségmegőrzés/egészséges életmód népszerűsítő programokra az önkormányzat részére ingyenes használatra.

**Forgácsné Román Rita alpolgármester**

A kiegészítéssel együtt így elfogadom a javaslatot, részemről rendben van, aztán majd várjuk a választ.

**Nagy Ferenc képviselő**

A kiegészítésekkel együtt részemről is elfogadható.

**Sári László polgármester**

Más kérdés, észrevétel van-e?

Amennyiben nincs, akkor szavazzunk! Aki egyetért, hogy a kiegészítésekkel együtt kerüljön elküldésre a megállapodás, tegye fel a kezét!

*A képviselő testület egyhangú szavazással (négy igen szavazattal) az alábbi határozatot fogadta el:*

**59/2023. (VI.28.) határozat**

Kerecsend Község Önkormányzatának Képviselő-testülete az „Önkormányzati Megállapodás Tervezet” elnevezésű dokumentumot áttekintette és a Megállapodással kapcsolatban az alábbi véleményt alakítja ki:

* a Megállapodás 6. pontjában szereplő „ingatlanonként az ingatlan tulajdonosaként megjelölt Önkormányzatnak havonta bruttó 30.000 Ft-ot, azaz harmincezer forintot köteles megfizetni számla alapján. Amennyiben az 1. pontban meghatározott ingatlan egynél több védőnői körzet telephelyeként működik, úgy minden további védőnői körzetenként havonta további bruttó 10.000 Ft-ot, azaz tízezer forintot köteles a Kórház üzemeltetési költség jogcímén az Önkormányzatnak megfizetni” helyett az megfogalmazás szerepeljen:

„ingatlanonként az ingatlan tulajdonosaként megjelölt Önkormányzatnak havonta bruttó 100.000 Ft-ot, azaz százezer forintot köteles megfizetni számla alapján”

* a Megállapodás 7. pontjában szereplő üzemeltetési költségátalány utólagos, tárgyhót követő második hónap 10. napjáig történő átutalásához nem járul hozzá, helyette a „tárgyhót követő hónap 10. napjáig” határidő kerüljön az érintett pontba. Tekintettel arra, hogy az Önkormányzat költségvetése ilyen távú költség előlegezést nem tud befogadni.

Továbbá, új pontban kéri az alábbi rendelkezés bekerülését:

„A Használó évente 4 alkalommal a 3396 Kerecsend, Fő utca 76. szám alatt található ingatlanon található védőnői szolgálatának telephelyén ingyenes használatot biztosít a Használatba adó részére egészségügyi rendezvények, valamint ehhez kapcsolódó egészségügyi vizsgálatok, szűrések lebonyolítása céljából.”

Határidő: 2023. június 30.

Felelős: Sári László polgármester

**Sári László polgármester**

Köszönöm a mai munkát, az ülést bezárom.

kmf.

Sári László dr. Szász Kata

polgármester jegyző